Kenia verneder Blitsbokke in Hamilton | Netwerk24
Kenia verneder Blitsbokke in Hamilton
Deur Marnus Kok 26 Januarie 2020 02:04
Collins Injera het een van Kenia se ses drieë gedruk. Foto: Getty Images
Kenia het ses drieë gedruk om die Blitsbokke gemaklik met 36-14 in hul laaste groepwedstryd by die toernooi in Nieu-Seeland te klop. Dit beteken dat Suid-Afrika derde in Groep B klaarmaak.
Die Blitsbokke het lusteloos en onbeholpe teen die Kenia gelyk, nadat hulle Saterdag ook teen Engeland verloor het.
Dinge het sommer vroeg skeefgeloop toe Cecil Afrika hom ’n geelkaart op die lyf geloop, nadat hy onkant was met Kenia sterk op die aanval.
Die Keniane het drie vinnige drieë gedruk om kort voor rustyd met 19-0 voor te loop. Muller du Plessis het darem voor die waterbreuk deurgedraf vir die Blitsbokke om slegs met 7-19 agter te loop ná die eerste helfte.
Maar skaars het spel hervat, of Kenia het weer gedruk. Dit nadat die Keniane ’n bal opgepik het by ’n losgemaal.
Suid-Afrika het hom vasgeloop teen ’n Kenia wat nie geskroom het om die Blitsbokke fisiek aan te vat nie. Die Keniane het balle onderskep, balle opgepik wat rondgelê het en gelyk soos ’n span wat oorloop van selfvertroue.
Die Blitsbokke daarenteen het sonder plan en visie gelyk.
Kenia 36 (19): Drieë: Willy Ambaka, Geofrey Okwach, Collins Injera, Jeff Oluoch, Alvin Otieno, Vincent Onyala. Doelskoppe: Johnstone Olindi (2), Daniel Taabu.
Suid-Afrika 14 (7): Drieë: Muller du Plessis, Zain Davids. Doelskoppe: Branco du Preez, Selvyn Davids.
Meer oor: Kenia | Hamilton-Sewestoernooi | Blitsbokke | Cecil Afrika